Et vandrerhjem (engelsk: hostel) tilbyder billig husly. På vandrerhjem finder man ofte køjesenge på sovesale, en enkel indretning, ligesom badefaciliteterne ofte deles med flere. Vandrerhjemmene tilbyder også sine gæster køkkenfaciliteter. Flersengsværelserne er dog på retur til fordel for enkelt- og dobbeltværelser. Grundlæggelsen af det første vandrerhjem i Danmark fandt sted i 1919/1920 på initiativ af Hans Hartvig Møller, rektor ved Gammel Hellerup Gymnasium. Det var en hytte på Bornholm, Fjällstauan, som i en årrække stod gratis til rådighed for vandrende. Fjällstauan er for længst solgt til private igen.